РЕГЛАМЕНТ (ЕС) № 1255/2009 НА КОМИСИЯТА
от 18 декември 2009 година
за оттегляне на временното суспендиране на безмитния режим за 2010 г. по отношение на вноса в Европейския съюз на определени стоки с произход от Норвегия, получени от преработката на селскостопански продукти, включени в Регламент (ЕО) № 3448/93 на Съвета
ЕВРОПЕЙСКАTA КОМИСИЯ,
като взе предвид Договора за Европейския съюз и Договора за функционирането на Европейския съюз,
като взе предвид Регламент (ЕО) № 3448/93 на Съвета от 6 декември 1993 г. за определяне на търговския режим, приложим за някои стоки, получени от преработката на селскостопански продукти (1), и по-специално член 7, параграф 2 от него,
като взе предвид Решение 2004/859/ЕО на Съвета от 25 октомври 2004 г. относно сключване на Споразумение под формата на размяна на писма между Европейската общност и Кралство Норвегия относно Протокол № 2 към Двустранното споразумение за свободна търговия между Европейската икономическа общност и Кралство Норвегия (2), и по-специално член 3 от него,
като има предвид, че:
(1)
Протокол № 2 към двустранното Споразумение за свободна търговия между Европейската икономическа общност и Кралство Норвегия (3) и Протокол № 3 към Споразумението за ЕИП (4) определят търговските разпоредби за някои земеделски и преработени земеделски продукти между договарящите се страни.
(2)
Протокол № 3 към Споразумението за ЕИП, изменен с Решение на Съвместния комитет на ЕИП № 138/2004 (5), предвижда нулева митническа ставка за определени води, подсладени със захар или други подсладители или ароматизирани, класифицирани под код по КН 2202 10 00, и някои други безалкохолни напитки, подсладени със захар, класифицирани под код по КН ex 2202 90 10.
(3)
Прилагането на нулева митническа ставка за въпросните води и други напитки бе временно преустановено за Норвегия със Споразумение под формата на размяна на писма между Европейската общност и Кралство Норвегия относно Протокол № 2 към двустранното Споразумение за свободна търговия между Европейската икономическа общност и Кралство Норвегия (6), наричано по-долу „Споразумението“, одобрено с Решение 2004/859/ЕО. Според точка IV от съгласувания протокол към Споразумението безмитният внос на стоки под кодове по КН 2202 10 00 и ex 2202 90 10 с произход от Норвегия се разрешава само в рамките на освободената от мито квота, докато мита ще се заплащат за внос извън определената квота.
(4)
В съответствие с точка IV, трето тире, последното изречение от съгласувания протокол към Споразумението, за въпросните продукти следва да се предостави неограничен безмитен достъп до Съюза, в случай че тарифната квота не е била изчерпана до 31 октомври на предходната година. Според статистическите данни, предоставени на Комисията, годишната квота за засегнатите продукти за 2009 г., открита с Регламент (ЕО) № 89/2009 на Комисията (7), към 31 октомври 2009 г. не е била изчерпана. Следователно за засегнатите продукти следва да се предостави неограничен безмитен достъп за внос в Европейския съюз за периода от 1 януари 2010 г. до 31 декември 2010 г.
(5)
Следователно е необходимо временното суспендиране на безмитния режим, прилаган съгласно Протокол № 2, да бъде оттеглено.
(6)
Мерките, предвидени в настоящия регламент, са в съответствие със становището на Управителния комитет за хоризонталните въпроси относно търговията с преработени селскостопански продукти, които не са включени в списъка в приложение I към Договора,
ПРИЕ НАСТОЯЩИЯ РЕГЛАМЕНТ:
Член 1
1. Временното суспендиране на безмитния режим, прилаган съгласно Протокол № 2 към двустранното споразумение за свободна търговия със стоки под кодове по КН 2202 10 00 (води, включително минералните води и газираните води, подсладени със захар или други подсладители или ароматизирани) и ex 2202 90 10 (други безалкохолни напитки, подсладени със захар (захароза или инвертна захар), следва да бъде оттеглено за периода от 1 януари до 31 декември 2010 г.
2. Правилата за произход, прилагани взаимно за стоките по параграф 1, следва да бъдат съгласно изложеното в Протокол № 3 към двустранното Споразумение за свободна търговия между Европейската икономическа общност и Кралство Норвегия.
Член 2
Настоящият регламент влиза в сила на третия ден след публикуването му в Официален вестник на Европейския съюз.
Той се прилага от 1 януари 2010 г.
Настоящият регламент е задължителен в своята цялост и се прилага пряко във всички държави-членки.
Съставено в Брюксел на 18 декември 2009 година.